钦定古今图书集成/明伦汇编/官常典/第250卷 > 《为郑相公让中书侍郎平章事表》前人
## 钦定古今图书集成/明伦汇编/官常典/第250卷 > 《为郑相公让中书侍郎平章事表》前人

臣某言：“伏奉今日恩制，授臣中书侍郎同中书门下
平章事。”诏书自天，受命惶悸，俯伏循省，不知所容。《中
谢》。臣闻宰理中枢，从古所重。贞教化之本，导阴阳之
和。外抚四裔，内循百职。或乖于是，则谓旷官。臣志在
服儒，才非经远，爰自筮仕，期于代耕。而遭时逾量，践
历朝序。自奉禁中之职，累叨望外之恩。超贰冬官，兼
司选部，流品未序，铨综乖方，以荣为忧，伏待谴责。岂
谓特延睿渥，参列庙谋，以瓶筲之资，当柱石之重？况
臣自去夏尚守台郎，周月之间，遂悬相印。承陛下厉
精之切，副陛下则哲之明，循量省躬，必知不可。伏乞
俯回诏命，别选公才，敢沥血诚，上黩天鉴。无任惶惧
恳迫之至！谨奉表陈让以闻。